b'\n_START_ARTICLE_\nTachinus\n_START_SECTION_\nUtseende\n_START_PARAGRAPH_\nMiddelsstore (5-12 millimeter), litt brede, svarte og blanke kortvinger. Kroppen er blank og glatt, ofte med fin mikroskupltur men nesten helt uten h\xc3\xa5r og tydelig punktering. Dekkvingene kan v\xc3\xa6re r\xc3\xb8dbrune eller ha gule flekker, og pronotum har ofte gul kant, ellers er de svarte. Hodet er forholdsvis lite og holdet gjerne litt nedb\xc3\xb8yd slik at det ofte s\xc3\xa5vidt er synlig foran pronotum. Antennene er forholdsvis lange, uten tydelige b\xc3\xb8rster, litt tykkere mot spissen men ikke k\xc3\xb8lleformede. Pronotum er hvelvet, n\xc3\xa6r halvsirkelformet sett ovenfra, uten p\xc3\xa5fallende b\xc3\xb8rster. Dekkvingene er h\xc3\xa5rl\xc3\xb8se, men kan v\xc3\xa6re litt matte p\xc3\xa5 grunn av markert mikroskulptur. Bakkroppen er mer eller mindre jevnt avsmalnende bakover, i alle fall de bakerste leddene har noen lange og kraftige b\xc3\xb8rster ved bakhj\xc3\xb8rnet. De bakerste rygg- og bukleddene varierer mye i formen og gir nyttige karakterer for \xc3\xa5 skille b\xc3\xa5de kj\xc3\xb8nn og arter. Beina er middels lange, vanligvis r\xc3\xb8dlige p\xc3\xa5 farge.\n_START_SECTION_\nLevevis\n_START_PARAGRAPH_\nTachinus-artene er s\xc3\xa6rlig knyttet til gj\xc3\xb8dsel og er derfor vanlige der det beiter husdyr. De lever ikke av selve gj\xc3\xb8dselen men av andre insekter, s\xc3\xa6rlig fluelarver, som lever der. De flyr godt og kan ofte p\xc3\xa5treffes flygende. Noen arter er vanlige i skog, men mange finnes f\xc3\xb8rst og fremst i kulturlandskapet.'